“หุ้นเอเชีย” ผันผวน! นลท.จับตา “แบงก์ชาติออสซี่” ประชุมนโยบายการเงิน วันนี้
“หุ้นเอเชีย” ผันผวน! นลท.จับตา “ธนาคารกลางออสเตรเลีย” ประชุมนโยบายการเงินและแถลงมติอัตราดอกเบี้ยวันนี้
2 พ.ย. 2564

ผู้สื่อข่าวรายงานว่า ตลาดหุ้นเอเชียเปิดเช้านี้เคลื่อนไหวทั้งในแดนบวกและแดนลบ ขณะที่นักลงทุนจับตาธนาคารกลางออสเตรเลียประชุมนโยบายการเงินและแถลงมติอัตราดอกเบี้ยวันนี้
โดยดัชนี HSI ตลาดหุ้นฮ่องกงเปิดวันนี้ที่ 25,609.01 จุด เพิ่มขึ้น 454.69 จุด หรือ +1.81%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 29,462.40 จุด ลดลง 184.68 จุด หรือ -0.62% และดัชนี SSE Composite ตลาดหุ้นจีนเปิดวันนี้ที่ 3,543.38 จุด ลดลง 1.10 จุด หรือ -0.03%
ขณะเดียวกันตลาดยังจับตาการประชุมธนาคารกลางสหรัฐ (เฟด) ในวันที่ 2 – 3 พ.ย.นี้ ท่ามกลางกระแสคาดการณ์ที่ว่า เฟดจะประกาศปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ในการประชุมวันดังกล่าว ก่อนที่จะปรับลดจริงในการประชุมเดือนธ.ค. ซึ่งจะทำให้เฟดยุติมาตรการ QE โดยสิ้นเชิงในกลางปี 2565
ด้านนักลงทุนยังจับตาตัวเลขจ้างงานนอกภาคเกษตรประจำเดือนต.ค.ของสหรัฐในวันศุกร์นี้ ขณะที่นักวิเคราะห์คาดการณ์ว่า ตัวเลขจ้างงานจะพุ่งขึ้น 450,000 ตำแหน่งในเดือนต.ค. หลังจากที่เพิ่มขึ้นเพียง 194,000 ตำแหน่งในเดือนก.ย. และคาดว่าอัตราว่างงานเดือนต.ค.จะลดลงสู่ระดับ 4.70% จากระดับ 4.80% ในเดือนก.ย.
สำหรับข้อมูลเศรษฐกิจสำคัญในภูมิภาคที่น่าจับตาในวันนี้ ได้แก่ อัตราเงินเฟ้อเดือนต.ค.ของเกาหลีใต้และธนาคารกลางญี่ปุ่นเปิดเผยรายงานการประชุม
 
 
 